**ระเบียบคณะกรรมการสิทธิมนุษยชนแห่งชาติ**

ว่าด้วยการรักษาราชการแทนและการปฏิบัติราชการแทน

พ.ศ. ๒๕๖๑ และที่แก้ไขเพิ่มเติม

โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วย
การรักษาราชการแทนและการปฏิบัติราชการแทน

อาศัยอำนาจตามความในมาตรา ๒๕ มาตรา ๒๘ วรรคหนึ่ง และมาตรา ๕๕ วรรคหนึ่ง
แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยการรักษาราชการแทนและการปฏิบัติราชการแทน พ.ศ. ๒๕๖๑”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบคณะกรรมการสิทธิมนุษยชนแห่งชาติว่าด้วยการรักษาราชการแทนและ
การปฏิบัติราชการแทน พ.ศ. ๒๕๕๖

ข้อ ๔ ในระเบียบนี้

“คณะกรรมการ” หมายความว่า คณะกรรมการสิทธิมนุษยชนแห่งชาติ

“ประธานกรรมการ” หมายความว่า ประธานกรรมการสิทธิมนุษยชนแห่งชาติ

“กรรมการ” หมายความว่า กรรมการสิทธิมนุษยชนแห่งชาติ

“เลขาธิการ” หมายความว่า เลขาธิการคณะกรรมการสิทธิมนุษยชนแห่งชาติ

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

ข้อ ๕ ให้ประธานกรรมการสิทธิมนุษยชนแห่งชาติรักษาการตามระเบียบนี้

ในกรณีมีปัญหาเกี่ยวกับการปฏิบัติตามระเบียบนี้ ให้คณะกรรมการสิทธิมนุษยชนแห่งชาติ
เป็นผู้วินิจฉัยชี้ขาด

หมวด ๑

การรักษาราชการแทน

ข้อ ๖ ในกรณีที่ไม่มีผู้ดำรงตำแหน่งประธานกรรมการ หรือมีแต่ไม่อาจปฏิบัติราชการได้
ให้กรรมการผู้มีอายุสูงสุดซึ่งอยู่ปฏิบัติหน้าที่ในขณะนั้นเป็นผู้รักษาราชการแทน หากกรรมการผู้มีอายุสูงสุดซึ่งปฏิบัติหน้าที่ในขณะนั้นไม่อาจปฏิบัติราชการได้ ให้กรรมการผู้มีอายุสูงสุดลำดับถัดไปซึ่งอยู่ปฏิบัติหน้าที่ในขณะนั้นเป็นผู้รักษาราชการแทน

ในกรณีที่มีความจำเป็นเร่งด่วน ผู้รักษาราชการแทนตามข้อนี้อาจมอบอำนาจเป็นหนังสือ
ให้กรรมการผู้ใดผู้หนึ่งเป็นผู้ปฏิบัติราชการแทนก็ได้

ข้อ ๗[[2]](#footnote-2) ในกรณีที่ไม่มีผู้ดำรงตำแหน่งเลขาธิการ หรือมีแต่ไม่อาจปฏิบัติราชการได้ ให้รองเลขาธิการเป็นผู้รักษาราชการแทน ถ้ามีรองเลขาธิการหลายคน ให้ประธานกรรมการแต่งตั้งรองเลขาธิการคนใด
คนหนึ่งเป็นผู้รักษาราชการแทน ถ้าไม่มีผู้ดำรงตำแหน่งรองเลขาธิการหรือมีแต่ไม่อาจปฏิบัติราชการได้ ให้ประธานกรรมการแต่งตั้งข้าราชการในสำนักงานซึ่งดำรงตำแหน่งที่ปรึกษาสำนักงาน ผู้อำนวยการสำนัก หรือผู้ตรวจราชการ คนใดคนหนึ่งเป็นผู้รักษาราชการแทน

ข้อ ๘[[3]](#footnote-3) ในกรณีที่ไม่มีผู้ดำรงตำแหน่งรองเลขาธิการ หรือมีแต่ไม่อาจปฏิบัติราชการได้ เลขาธิการจะแต่งตั้งข้าราชการในสำนักงานซึ่งดำรงตำแหน่งที่ปรึกษาสำนักงาน ผู้อำนวยการสำนัก หรือผู้ตรวจราชการ คนใดคนหนึ่งเป็นผู้รักษาราชการแทน ทั้งนี้ อาจกำหนดให้ผู้รักษาราชการแทนคนใดคนหนึ่งทำหน้าที่รักษาราชการแทนในช่วงระยะเวลาใดระยะเวลาหนึ่งตามที่กำหนดก็ได้

ข้อ ๙[[4]](#footnote-4) ในกรณีที่ไม่มีผู้ดำรงตำแหน่งผู้อำนวยการสำนัก หรือมีแต่ไม่อาจปฏิบัติราชการได้ เลขาธิการจะแต่งตั้งข้าราชการในสำนักงานซึ่งดำรงตำแหน่งไม่ต่ำกว่าหัวหน้ากลุ่มงานหรือประเภทวิชาการระดับชำนาญการพิเศษคนใดคนหนึ่งเป็นผู้รักษาราชการแทนก็ได้

ข้อ ๑๐[[5]](#footnote-5) ในกรณีที่ไม่มีผู้ดำรงตำแหน่งหัวหน้ากลุ่มงาน หรือมีแต่ไม่อาจปฏิบัติราชการได้ เลขาธิการจะแต่งตั้งข้าราชการภายในกลุ่มงานนั้นหรือข้าราชการในสำนักงานคนใดคนหนึ่งตามที่เลขาธิการเห็นสมควรเป็นผู้รักษาราชการแทนก็ได้

ข้อ ๑๑ ให้ผู้รักษาราชการแทนตามระเบียบนี้มีหน้าที่และอำนาจเช่นเดียวกับผู้ซึ่งตน
รักษาราชการแทน

ในกรณีที่มีกฎหมาย ระเบียบ ข้อบังคับ ประกาศ หรือคำสั่ง กำหนดหรือแต่งตั้งให้ผู้ดำรงตำแหน่งใดเป็นองค์ประกอบในคณะอนุกรรมการ คณะทำงาน หรือคณะอื่นใด หรือให้มีหน้าที่และอำนาจอย่างใด ให้ผู้รักษาราชการแทนมีหน้าที่และอำนาจเป็นองค์ประกอบในคณะนั้น ๆ หรือมีหน้าที่และอำนาจเช่นเดียวกับผู้ดำรงตำแหน่งนั้นในการรักษาราชการแทนด้วย แล้วแต่กรณี เว้นแต่กฎหมาย ระเบียบ ข้อบังคับ ประกาศ หรือคำสั่งนั้น จะกำหนดไว้เป็นอย่างอื่น

หมวด ๒

การปฏิบัติราชการแทน

ข้อ ๑๒ อำนาจในการสั่ง การอนุญาต การอนุมัติ การปฏิบัติราชการ หรือการดำเนินการอื่น
ที่ประธานกรรมการจะพึงปฏิบัติหรือดำเนินการตามกฎหมาย ระเบียบ ข้อบังคับ ประกาศ หรือคำสั่งใดหรือมติของคณะกรรมการในเรื่องใด ถ้ากฎหมาย ระเบียบ ข้อบังคับ ประกาศ หรือคำสั่งนั้น หรือมติ
ของคณะกรรมการในเรื่องนั้น มิได้กำหนดเรื่องการมอบอำนาจไว้เป็นอย่างอื่น หรือมิได้ห้ามเรื่อง
การมอบอำนาจไว้ ประธานกรรมการอาจมอบอำนาจให้กรรมการผู้ใดผู้หนึ่งปฏิบัติราชการแทนได้

ข้อ ๑๓[[6]](#footnote-6) อำนาจในการสั่ง การอนุญาต การอนุมัติ การปฏิบัติราชการ หรือการดำเนินการอื่น
ที่ผู้ดำรงตำแหน่งใดจะพึงปฏิบัติหรือดำเนินการตามกฎหมาย กฎ ระเบียบ ข้อบังคับ ประกาศ หรือคำสั่งใด หรือมติของคณะกรรมการในเรื่องใด ถ้ากฎหมาย กฎ ระเบียบ ข้อบังคับ ประกาศ หรือคำสั่งนั้น หรือมติของคณะกรรมการในเรื่องนั้น มิได้กำหนดเรื่องการมอบอำนาจไว้เป็นอย่างอื่นหรือมิได้ห้ามเรื่อง
การมอบอำนาจไว้ ผู้ดำรงตำแหน่งนั้นอาจมอบอำนาจให้ผู้ดำรงตำแหน่งอื่นปฏิบัติราชการแทนได้ ดังต่อไปนี้

(๑) เลขาธิการอาจมอบอำนาจให้รองเลขาธิการ ที่ปรึกษาสำนักงาน ผู้อำนวยการสำนัก
หรือผู้ตรวจราชการ ปฏิบัติราชการแทนได้

(๒) ผู้อำนวยการสำนักอาจมอบอำนาจให้ข้าราชการในสำนักปฏิบัติราชการแทนได้

ข้อ ๑๔ การมอบอำนาจให้ทำเป็นหนังสือ และเมื่อมีการมอบอำนาจแล้ว ผู้รับมอบอำนาจมีหน้าที่ต้องรับมอบอำนาจนั้น โดยผู้มอบอำนาจจะกำหนดให้ผู้รับมอบอำนาจสามารถมอบอำนาจให้ผู้ดำรงตำแหน่งอื่นปฏิบัติราชการแทนต่อไป โดยจะกำหนดหลักเกณฑ์หรือเงื่อนไขในการใช้อำนาจนั้นไว้ด้วยหรือไม่ก็ได้

ข้อ ๑๕ ในการมอบอำนาจ ให้ผู้มอบอำนาจพิจารณาถึงการอำนวยความสะดวกแก่การปฏิบัติงานของคณะกรรมการ เจ้าหน้าที่และประชาชน ความรวดเร็วในการปฏิบัติราชการ การกระจายความรับผิดชอบตามสภาพตำแหน่งของผู้รับมอบอำนาจ และผู้รับมอบอำนาจต้องปฏิบัติหน้าที่ที่ได้รับมอบอำนาจ
ตามวัตถุประสงค์ของการมอบอำนาจดังกล่าว

เมื่อได้มอบอำนาจแล้ว ผู้มอบอำนาจมีหน้าที่กำกับดูแลและติดตามผลการปฏิบัติราชการ
ของผู้รับมอบอำนาจ และให้มีอำนาจแนะนำหรือแก้ไขการปฏิบัติราชการของผู้รับมอบอำนาจได้

ข้อ ๑๖ ในกรณีที่ผู้ดำรงตำแหน่งใดหรือผู้รักษาราชการแทนผู้ดำรงตำแหน่งนั้นมอบหมาย
หรือมอบอำนาจให้ผู้ดำรงตำแหน่งอื่นปฏิบัติราชการแทน ให้ผู้ปฏิบัติราชการแทนมีหน้าที่และอำนาจเช่นเดียวกับผู้ซึ่งมอบหมายหรือมอบอำนาจ

ในกรณีที่มีกฎหมาย ระเบียบ ข้อบังคับ ประกาศ หรือคำสั่ง กำหนดหรือแต่งตั้งให้ผู้ดำรงตำแหน่งใดเป็นองค์ประกอบในคณะอนุกรรมการ คณะทำงาน หรือคณะอื่นใด หรือให้มีหน้าที่และอำนาจอย่างใด ให้ผู้ปฏิบัติราชการแทนมีหน้าที่และอำนาจเป็นองค์ประกอบในคณะนั้น ๆ หรือมีหน้าที่และอำนาจเช่นเดียวกับผู้ดำรงตำแหน่งนั้นในการปฏิบัติราชการแทนด้วย แล้วแต่กรณี เว้นแต่กฎหมาย ระเบียบ ข้อบังคับ ประกาศ หรือคำสั่งนั้น จะกำหนดไว้เป็นอย่างอื่น

บทเฉพาะกาล

 ข้อ ๑๗ การใดที่ได้ดำเนินการก่อนระเบียบนี้มีผลใช้บังคับและยังไม่แล้วเสร็จ ให้การดำเนินการนั้นเป็นอันใช้ได้ และให้ดำเนินการต่อไปตามระเบียบนี้

ประกาศ ณ วันที่ ๑ พฤษภาคม พ.ศ. ๒๕๖๑

วัส ติงสมิตร

ประธานกรรมการสิทธิมนุษยชนแห่งชาติ

ระเบียบคณะกรรมการสิทธิมนุษยชนแห่งชาติว่าด้วยการรักษาราชการแทนและการปฏิบัติราชการแทน (ฉบับที่ ๒) พ.ศ. ๒๕๖๒[[7]](#footnote-7)

 ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ระเบียบคณะกรรมการสิทธิมนุษยชนแห่งชาติว่าด้วยการรักษาราชการแทนและการปฏิบัติราชการแทน (ฉบับที่ ๓) พ.ศ. ๒๕๖๕[[8]](#footnote-8)

 ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๘ ให้ประกาศและคำสั่งที่ใช้บังคับอยู่ก่อนวันที่ระเบียบนี้ใช้บังคับ มีผลใช้บังคับต่อไปจนกว่าคณะกรรมการหรือสำนักงานจะมีประกาศหรือคำสั่งตามระเบียบนี้

1. ราชกิจจานุเบกษา เล่ม ๑๓๕/ตอนที่ ๓๕ ก/หน้า ๑๘/๑๘ พฤษภาคม ๒๕๖๑ [↑](#footnote-ref-1)
2. ข้อ ๗ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการรักษาราชการแทนและการปฏิบัติราชการแทน (ฉบับที่ ๓) พ.ศ. ๒๕๖๕ [↑](#footnote-ref-2)
3. ข้อ ๘ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการรักษาราชการแทนและการปฏิบัติราชการแทน (ฉบับที่ ๓) พ.ศ. ๒๕๖๕ [↑](#footnote-ref-3)
4. ข้อ ๙ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการรักษาราชการแทนและการปฏิบัติราชการแทน (ฉบับที่ ๓) พ.ศ. ๒๕๖๕ [↑](#footnote-ref-4)
5. ข้อ ๑๐ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการรักษาราชการแทนและการปฏิบัติราชการแทน (ฉบับที่ ๓) พ.ศ. ๒๕๖๕ [↑](#footnote-ref-5)
6. ข้อ ๑๓ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการรักษาราชการแทนและการปฏิบัติราชการแทน (ฉบับที่ ๓) พ.ศ. ๒๕๖๕ [↑](#footnote-ref-6)
7. ราชกิจจานุเบกษา เล่ม ๑๓๖/ตอนที่ ๘๖ ก/หน้า ๒๑/๒๕ กรกฎาคม ๒๕๖๒ [↑](#footnote-ref-7)
8. ราชกิจจานุเบกษา เล่ม ๑๓๙/ตอนที่ ๗๙ ก/หน้า ๖/๒๗ ธันวาคม ๒๕๖๕ [↑](#footnote-ref-8)